У выніку падзялілі конкурсы на некалькі катэгорый паводле тых задач, якія ставяць перад сабой іх арганізатары. Да прыкладу, конкурсы камерцыйныя, турыстычныя. Тыя, што праводзяцца пры дзяржаўнай падтрымцы, тыя, што яе не маюць, — прыватныя. Вядома, бывае і шмат самых разнастайных мікстаў. Але галоўнае не гэта. Так, конкурс можа быць вельмі дарагім (той жа ўступны ўзнос для ўдзелу ў ім складае, напрыклад, некалькі сотняў еўра). Можа з’яўляцца турыстычным — разлічаным, у першую чаргу, на яшчэ большы прыток гасцей у той ці іншы курортны горад. Сапраўды, што дрэннага ў тым, калі гэта будзе дзецям, як кажуць, “у кайф”? Прыехаў, выступіў — а разам з тым і адпачыў: паплаваў у моры, паваляўся на пляжы. Бываюць і конкурсы, на якіх адзначаюць абсалютна ўсіх: безліч першых месцаў, розных прызоў, намінацый. Такія формы заахвочвання таксама патрэбныя, але наўрад ці яны падыдуць тым, хто імкнецца прафесійна ўдасканальвацца, рыхтавацца да сур’ёзных дарослых спаборніцтваў.